Hyljätty (Pärssinen)
Noin olkivuoteella sä pienoinen
 Nyt uinaat unta viatonta,
 Mut kehtos luona kasvaa tuskien
 Ja surun kukkasia monta.

 On äitis elämä kuin synkkä syys
 Ja poskillaan on pilvi kalvas
 Ja silmää sokaiseepi hämäryys
 Ja rinnassa on vaiva valvas.

 Kaikk’ inehmoiset mua syyttelee
 Ja yksin nuoruuttani itken. –
 Oi laps’ mä luona kurjan kehtosi
 Näin vaivan vainiota kitken.

 Oi nuku vaan sä pikku poloinen
 Ja vaivu unten valkovyyhteen
 Mä huolieni laihon leikkelen
 Ja solmin surujeni lyhteen.

 Ja tuntuu kuni aika vitkainen
 Tois vaivahani unhonlunta,
 Ja kerran kuolis pilkka ihmisten
 – Oi nuku rauhallista unta.

Hilja Liinamaa.

Lähde: Naisten lehti. 1902. Viipurin kaupungin ja Talikkalan työväenyhdistysten naisosastot.

Hilja Pärssinen
Runot
Naisten lehti
1902